บรรยากาศการเลือกตั้งที่หน่วยเลือกตั้งนายกเมืองพัทยาและสมาชิกสภาเมืองพัทยา เป็นไปอย่างคึกคัก
บรรยากาศการเลือกตั้งนายกเมืองพัทยาและสมาชิกสภาเมืองพัทยา ที่หน่วยเลือกตั้งโรงเรียนเมืองพัทยา 11 เป็นไปอย่างคึกคัก มีประชาชนมาใช้สิทธิ์อย่างต่อเนื่อง เนื่องจากเมืองพัทยาไม่ได้เลือกตั้งมาเป็นเวลา 10 ปี กกต.คาดการณ์ว่าจะมีผู้ออกมาใช้สิทธิ์เกิน 70% ของจำนวนที่ผู้มีสิทธิ์เลือกตั้ง โดยในช่วงเช้านายภัครธรณ์ เทียนชัย ผู้ว่าราชการจังหวัดชลบุรี เดินทางมาตรวจดูความพร้อมก่อนเปิดหีบเลือกตั้ง ซึ่งเป็นไปด้วยความเรียบร้อย พร้อมเชิญชวนประชาชนออกมาใช้สิทธิ์เลือกตั้ง ตั้งแต่เวลา 08.00 น.-17.00 น. โดยขอให้เตรียมเอกสารแสดงตนให้พร้อมและอย่าทำผิดกฎหมายเลือกตั้งสำหรับมาตรการป้องกันโควิด-19 ผู้มาใช้สิทธิ์ต้องสวมหน้ากากอนามัยตลอดเวลา ตรวจวัดอุณหภูมิ เว้นระยะห่างอย่างน้อย 1-2 เมตร และมีแอลกอฮอล์ประจำทุกหน่วยเลือกตั้ง หากพบผู้ที่มีอุณหภูมิเกิน 37.0 องศาเซลเซียส หรือผู้ที่มีผล ATK เป็นบวก เจ้าหน้าที่ประจำหน่วยจะต้องรีบลงบันทึกรายงานทันที จากนั้นจะให้ผู้ใช้สิทธิ์เลือกตั้งไปลงคะแนนในช่องคูหาพิเศษด้านสภาพอากาศในเมืองพัทยาวันนี้ กรมอุตุนิยมวิทยา แจ้งว่าวันนี้จะมีฝนตก ร้อยละ 60-70% ซึ่งทางเมืองพัทยา ได้ให้ความสำคัญในเรื่องนี้ มีการเตรียมเครื่องสูบน้ำและเครื่องปั่นไฟไว้ในกรณีฉุกเฉิน พร้อมทั้งการไฟฟ้าส่วนภูมิภาค ได้เตรียมความพร้อมตลอดเวลา หากเกิดเหตุฉุกเฉิน ในระหว่างที่มีการเลือกตั้งอีกด้วยสำหรับเขตการเลือกตั้งนายกเมืองพัทยาและสมาชิกสภาเมืองพัทยา แบ่งเขตเลือกตั้งออกเป็น 4 เขต 146 หน่วยเลือกตั้ง รวมจำนวนผู้มีสิทธิเลือกตั้ง 78,415 คน